หุ้นได้ดีกนง.คงดอกอสังหาฯ-เช่าซื้อยิ้ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กนง.คงดอกเบี้ยตามคาด ดีต่อหุ้นอสังหาริมทรัพย์ก่อสร้างพาณิชย์และเช่าซื้อ 
บริษัทหลักทรัพย์ (บล.) ดีบีเอสวิคเคอร์ส (ประเทศไทย) วิเคราะห์ว่า ที่ประชุมคณะกรรมการนโยบายการเงิน (กนง.) ประกาศคงอัตราดอกเบี้ยในตลาดซื้อคืนพันธบัตร (อาร์/พี) 1 วันที่ 1.75% ซึ่งเป็นไปตามที่ตลาดคาดการณ์ และดอกเบี้ยที่ไม่ปรับตัวขึ้นจากแนวโน้มก่อนหน้านี้ จะเป็นปัจจัยสนับสนุนหุ้นในกลุ่มอสังหาริมทรัพย์และก่อสร้าง รวมถึงกลุ่มพาณิชย์และเช่าซื้อเพราะอำนาจซื้อของประชาชนยังคงสูงต่อไป 
ทั้งนี้ บริษัทแนะนำซื้อหุ้นบริษัท แอล.พี.เอ็น.ดีเวลลอปเมนท์ (LPN) ถึงแม้ว่าผลงานงวดไตรมาส 3 ปีนี้ กำไรจะอ่อนตัวลง แต่ไตรมาส 4จะทำสถิติ กำไรสูงสุดเป็นประวัติการณ์ และแจกเงินปันผลสูง เพราะมียอดโอนสูง ซ้ำยังมีงานในมือแข็งแกร่งมาก 1.37 หมื่นล้านบาท ทำให้มีความมั่นคงในการรับรู้รายได้ในช่วง 12 ปีข้างหน้า คาดว่ากำไรสุทธิ 2554 จะขยายตัวเพิ่มเป็น 19% 
เมื่อวันที่ 20 ต.ค. ดัชนีหุ้นกลุ่มอสังหาริมทรัพย์และก่อสร้างปิดที่ 86.36 จุด เพิ่มขึ้น 0.37 จุด หรือ 0.43% ด้วยมูลค่าการซื้อขายรวม 4,513 ล้านบาท สวนทางดัชนีหุ้นที่ปรับตัวลดลง โดยหุ้น LPN และบริษัท ศุภาลัย (SPALI) เพิ่มขึ้น แต่บริษัท แลนด์ แอนด์ เฮ้าส์ (LH) กลับลดลง